‘ประเสริฐ’ยันไม่ผิดหวังกำไรปตท.หุ้นถูกไปต่ำเป้าหมายเฉลี่ย93บาท
&#8220;ประเสริฐ&#8221; ยัน ปตท.โชว์กำไรไตรมาส 2 ดีต่อ ดันครึ่งปีแจ่ม PTT ถูกถล่มกดราคาลงลึกเกินไปถูกกว่าเป้าเฉลี่ย 15 โบรกตั้ง 93 บาท
11 ส.ค. 2554

“ประเสริฐ” ยัน ปตท.โชว์กำไรไตรมาส 2 ดีต่อ ดันครึ่งปีแจ่ม PTT ถูกถล่มกดราคาลงลึกเกินไปถูกกว่าเป้าเฉลี่ย 15 โบรกตั้ง 93 บาท 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า แนวโน้มกำไรของ ปตท. ไตรมาส 2 ปีนี้ยังดีอยู่ตามปกติ แต่อาจจะไม่ดีเท่ากับไตรมาสแรกที่มีกำไรมากถึง 3.4 หมื่นล้านบาท ซึ่งสูงเป็นประวัติการณ์ แต่หากเทียบกับไตรมาส 2 ปี 2553 ก็จะดีกว่าพอสมควร ทำให้กำไรในครึ่งปีแรกสูงกว่าช่วงเดียวกันของปีก่อนด้วย
สำหรับกระแสข่าวเรื่อง ปตท.สนใจซื้อกิจการของบริษัท ระยองเพียวริฟายเออร์ (RPC) นั้น นายประเสริฐปฏิเสธข่าว และขณะนี้ยังมีการฟ้องร้องกันอยู่หลังจากกลุ่ม ปตท.ไม่ต่อสัญญาขายคอนเดนเสทให้กับ RPC 
อย่างไรก็ตาม หากในอนาคตสนใจจะซื้อกิจการ RPC ก็คงจะต้องดูสินทรัพย์และการลงทุนของ RPC ว่าซ้ำซ้อนกับ บริษัท ปตท.อะโรเมติกส์และการกลั่น (PTTAR) หรือไม่ 
ด้านนายเทวินทร์ วงศ์วานิช ประธานเจ้าหน้าที่บริหารฝ่ายการเงิน PTT กล่าวว่า บริษัทมีแผนการออกหุ้นกู้วงเงินประมาณ 3.5 หมื่นล้านบาทในช่วงปลายปีนี้ ซึ่งอาจจะออกเป็น 1 หรือ 2 ล็อต โดยจะขายให้กับผู้ถือหุ้นกู้ชุดเดิมก่อน 
วันที่ 7 มิ.ย.ที่ผ่านมา หุ้น ปตท.เป็นเป้าใหญ่ในการขายของนักลงทุนต่างประเทศ และมีการขายล่วงหน้า (ขายชอร์ต) มูลค่า 20.31 ล้านบาท คิดเป็นสัดส่วน 1.10% ของปริมาณหุ้นที่หมุนเวียนในตลาด ในราคาเฉลี่ยหุ้นละ 342.53 ล้านบาท 
วันที่ 8 มิ.ย.ที่ผ่านมา PTT ยังถูกขายออกมาไม่ยั้งจนราคาหุ้นทรุดลงแรง 9 บาท หรือ 2.65% ปิดที่ 330 บาท มูลค่าการซื้อขาย 2,450 ล้านบาท 
อย่างไรก็ตาม ราคาหุ้น ปตท.ในปัจจุบันนับว่าต่ำกว่าราคาเป้าหมาย ซึ่งวิเคราะห์จากบริษัทหลักทรัพย์ (บล.) 15 แห่งให้ราคาเฉลี่ย 423.43 บาท และคาดอัตราผลตอบแทนปันผลเฉลี่ยปีนี้ 9.70% จากประมาณการกำไรสุทธิเฉลี่ย 99,278 ล้านบาท คิดเป็นกำไรหุ้นละ 34.93 บาท
นักวิเคราะห์ทั้ง 15 ราย เพิ่งมีการปรับปรุงบทวิเคราะห์หุ้น PTT ในเดือน พ.ค. และต่อเนื่องในเดือน มิ.ย. หลังจากบริษัทประกาศกำไรสุทธิไตรมาสแรกสูงกว่าที่คาดการณ์ โดยนักวิเคราะห์จาก บล.ไทยพาณิชย์ ให้ราคาเป้าหมายหุ้นตัวนี้สูงที่สุด ถึง 460 บาท ส่วนฝั่ง บล.ฟินันเซียไซรัส ให้ราคาเป้าหมายต่ำสุด 375 บาท